**OPĆINA SRAČINEC**

*BILJEŠKE UZ FINANCIJSKE IZVJEŠTAJE*

*ZA RAZDOBLJE OD*

*01. SIJEČNJA DO 31. OŽUJKA 2023. GODINE*

Sračinec, travanj, 2023. godina

**REPUBLIKA HRVATSKA**

**VARAŽDINSKA ŽUPANIJA**

**OPĆINA SRAČINEC**

Sračinec, Varaždinska 188

OIB: 01126367431

Sračinec, 07. travnja 2023. godine

BILJEŠKE

UZ FINANCIJSKE IZVJEŠTAJE

*za razdoblje od 01. siječnja do 31. ožujka 2023. godine*

1. Naziv obveznika: **OPĆINA SRAČINEC**

2. Sjedište obveznika: 42209 SRAČINEC

3. Adresa sjedišta: Varaždinska 188

4. Šifra općine: 410

5. Broj RKP-a: 31448

6. Matični broj: 02685698

7. OIB: 01126367431

8. Razina: 22 i 23

9. Razdjel: 000

10. Šifra djelatnosti - NKD 2007: 8411

11. Razdoblje**: 01. 01. – 31. 03. 2023. godine**

***1. UVOD***

U skladu s odredbama Pravilnika o financijskom izvještavanju u proračunskom računovodstvu (Narodne Novine, br. 37/22) i Okružnice o sastavljanju i predaji financijskih izvještaja proračuna, proračunskih i izvanproračunskih korisnika državnog proračuna te proračunskih i izvanproračunskih korisnika proračuna jedinica lokalne i područne (regionalne) samouprave za razdoblje od 1. siječnja do 31. ožujka 2023. godine i druge aktualnosti, Ministarstva financija, KLASA: 400-02/23-01/27; URBROJ: 513-05-03-23-1 od 30. ožujka 2023., sastavljen je Financijski izvještaj Općine Sračinec za razdoblje siječanj – ožujak 2023. godine koji se sastoji od:

* Izvještaja o prihodima i rashodima, primicima i izdacima (Obrazac PR-RAS),
* Izvještaja o obvezama (Obrazac OBVEZE) i ovih Bilješki.

***Bilješka broj 1*** – Općina Sračinec primjenjuje proračunsko računovodstvo u skladu sa Zakonom o proračunu (Narodne novine, br. 144/21) i Pravilnikom o proračunskom računovodstvu i računskom planu (Narodne novine, broj 124/14, 115/15, 87/16, 3/18, 126/19 i 108/20). Prema odredbama navedenih propisa Općina u svojim knjigovodstvenim evidencijama osigurava pojedinačne podatke o vrstama prihoda i primitaka, rashoda i izdataka, stanju imovine, obveza i vlastitih izvora.

Knjigovodstvo se vodi po načelu dvojnog knjigovodstva, prema propisanom računskom planu, vode se poslovne knjige: dnevnik, glavna knjiga i pomoćne knjige. Prihodi i primici te rashodi i izdaci iskazuju se prema modificiranom računovodstvenom načelu nastanka događaja. Prihodi i primici priznaju se u izvještajnom razdoblju u kojem su postali raspoloživi i pod uvjetom da su mjerljivi. Rashodi se priznaju na temelju nastanka događaja (obveza) i u izvještajnom razdoblju na koje se odnose neovisno o plaćanju. Imovina i obveze iskazuju se po računovodstvenom načelu nastanka događaja uz primjenu metode povijesnog troška.

Nastavno se u Bilješkama obrazlažu numerički podaci i veća odstupanja iskazana u obrascima Financijskih izvještaja.

***2. IZVJEŠTAJ O PRIHODIMA I RASHODIMA, PRIMICIMA I IZDACIMA (Obrazac: PRRAS)***

**UKUPNI PRIHODI I PRIMICI**

*Ukupni prihodi i primici* (X678) ostvareni su u izvještajnom razdoblju u iznosu od 542.580,23 € što je 41,3% manje u odnosu na ostvarenje u istom razdoblju prethodne godine, a apsolutno razlika iznosi 381.382,59 €. Unutar ukupnog smanjenja, smanjenje se javlja samo kod primitaka od financijske imovine i zaduživanja (8) i to u apsolutnom iznosu od 411.181,09 €, odnosno u 2023. godini nemamo nikakvih primitaka. Povećanje bilježe prihodi poslovanja (6) od 5,3% ili u apsolutnom iznosu od 26.441,64 € te prihodi od prodaje nefinancijske imovine od 33,8% ili u apsolutnom iznosu od 3.356,86 €.

U strukturi ukupno ostvarenih prihoda i primitaka najveći udio imaju prihodi poslovanja s 97,6%, zatim prihodi od nefinancijske imovine s 2,4%, dok primitaka od financijske imovine i zaduživanja nemamo.

**UKUPNI RASHODI I IZDACI**

*Ukupni rashodi i izdaci* (Y345) ostvareni su u istom razdoblju u iznosu od 308.633,13 €, što je 32,8% manje u odnosu na isto razdoblje prethodne godine, a apsolutno razlika iznosi 150.385,16 €. Najveći utjecaj na ukupno smanjenje rashoda imalo je smanjenje rashoda za nabavu nefinancijske imovine (4) koji su za 158.698,32 € manji u odnosu na prethodno razdoblje, odnosno za 93,5%. Smanjenje u odnosu na prethodnu godinu zabilježeno je i kod rashoda poslovanja (3) u iznosu od 5.819,04 €, odnosno za 2,4% u odnosu na isto razdoblje prethodne godine. Kod izdataka za financijsku imovinu i otplate zajmova (5) zabilježen je rast u iznosu od 14.132,20 €, odnosno za 29,8% u odnosu na isto razdoblje prethodne godine.

U nastavku daje se tabelarni prikaz rezultata poslovanja po navedenim skupinama prihoda odnosno rashoda poslovanja.

**Tablica 1.**

**Ukupni prihodi i rashodi, primici i izdaci za razdoblje siječanj – ožujak 2023. godine**

|  |  |  |  |  |  |
| --- | --- | --- | --- | --- | --- |
| Račun | Opis | ŠIFRA izPR -RAS | Ostvareno prethodne godine | Ostvareno tekuće razdoblje | Index |
| 6 | Prihodi poslovanja | 6 | 502.585,89 | 529.300,53 | 105,3 |
| 7 | Prihodi od prodaje nefinancijske imovine | 7 | 9.922,84 | 13.279,70 | 133,8 |
| 8 | Primici od financijske imovine i zaduživanja | 8 | 411.181,09 | 0,00 | 0,0 |
| UKUPNO PRIHODI I PRIMICI | **X678** | **923.962,82** | **542.580,23** | **58,7** |
| 3 | Rashodi poslovanja | 3 | 241.799,18 | 235.980,14 | 97,6 |
| 4 | Rashodi za nabavu nefinancijske imovine | 4 | 169.740,34 | 11.042,02 | 6,5 |
| 5 | Izdaci za financijsku imovinu i otplatu zajmova | 5 | 47.478,77 | 61.610,97 | 129,8 |
| UKUPNO RASHODI I IZDACI | **Y345** | **459.018,29** | **308.633,13** | **67,2** |
| 922 | VIŠAK PRIHODA I PRIMITAKA | X005 | 464.944,53 | 233.947,10 | 50,3 |
| 922 | MANJAK PRIHODA I PRIMITAKA | Y005 | 0,00 | 0,00 | - |
| 922 | VIŠAK PRIHODA I PRIMITAKA – PRENESENI | 9221-9222 | 0,00 | 58.766,24 | - |
| 922 | MANJAK PRIHODA I PRIMITAKA – PRENESENI | 9222-9221 | 333.101,76 | 0,00 | 0,0 |
| 922 | **RASPOLOŽIVO U SLJEDEĆEM RAZDOBLJU** | **X006/Y006** | **131.842,77** | **292.713,34** | **222,0** |

**Bilješka broj 2 - PRIHODI POSLOVANJA (6)**

Prihodi poslovanja (6) u razdoblju siječanj - ožujak 2023. godine ostvareni su u iznosu 529.300,53 €. U odnosu na ostvarenje prihoda u istom razdoblju prethodne godine bilježi se povećanje od 26.441,64 € ili 5,3%.

U strukturi ovih prihoda najznačajniju stavku čine prihodi od poreza (61) s udjelom od 66,9%, slijede pomoći iz inozemstva i od subjekata unutar općeg proračuna (63) s udjelom od 24,5%, zatim prihodi od imovine (64) s udjelom od 5,6%, zatim prihodi od upravnih i administrativnih pristojbi, pristojbi po posebnim propisima i naknada (65) s udjelom od 2,6% te prihodi od prodaje proizvoda i robe te pruženih usluga, i prihodi od donacija te povrati po protestiranim jamstvima (66) s udjelom od 0,4%.

*Prihodi od poreza* (61) ostvareni su u iznosu 354.363,02 € što u odnosu na ostvarenje u istom razdoblju prethodne godine predstavlja smanjenje za 4,6%, odnosno 16.902,37 € u apsolutnom iznosu. Vrijednosno najznačajnije smanjenje u odnosu na izvještajno razdoblje iz prethodne godine predstavljaju prihodi od poreza i prireza na dohodak (611) koji su ostvareni u iznosu od 347.798,53 € što predstavlja smanjenje od 3,2% u odnosu na isto razdoblje prethodne godine, odnosno 11.666,64 € u apsolutnom iznosu (najveće smanjenje se odnosi na porez i prirez na dohodak od kapitala - 6114).

*Porezi na imovinu* (613) ostvareni su u iznosu od 5.011,23 € što predstavlja pad u odnosu na isto razdoblje prethodne godine u iznosu od 4.839,46 €, odnosno 49,1%, a razlog smanjenja je u smanjenju prihoda od poreza na promet nekretnina koji ima najveći udio u porezima na imovinu.

*Porezi na robu i usluge* (614) ostvareni su u iznosu od 1.553,26 € i u odnosu na isto razdoblje prethodne godine smanjeni su za 396,27 €, odnosno za 20,3%. Ti porezi se odnose na poreze na potrošnju alkoholnih i bezalkoholnih pića te se iskazuju prema potrošnji u ugostiteljstvu.

*Pomoći iz inozemstva i od subjekata unutar općeg proračuna* (63) su ostvarene u ukupnom iznosu od 129.412,84 €, a odnose se na tekuće pomoći proračunu iz drugih proračuna (kompenzacijske mjere u iznosu od 115.118,76 € i Mininstarstvo poljoprivrede za skup u poljoprivredi u iznosu od 14.294,08 €).

*Pomoći proračunu iz drugih proračuna* (633) ostvarene su u ukupnom iznosu od 129.412,84 €, a odnose se na tekuće pomoći proračunu iz drugih proračuna, tj. na kompenzacijske mjere za prvi kvartal 2023. godine i pomoći od Ministarstva poljoprivrede za skup.

*Prihodi od imovine* (64) ostvareni su u iznosu od 29.455,91 € ili 3,2% više nego u istom razdoblju prethodne godine, ponajprije zbog većih naknada za korištenje nefinancijske imovine.

*Prihodi od financijske imovine* (641) nisu evidentirani u 2023. godini (tekućoj godini s 01.01.2023.) kao što je to do sad bila praksa, već su za 2022. evidentirani s 31.12.2022. Odnose se na kamate na depozite po viđenju.

*Prihodi od nefinancijske imovine* (642) ostvareni su u iznosu od 29.455,12 € ili 3,2% više u odnosu na isto razdoblje prethodne godine. Najznačajniji prihodi od nefinancijske imovine su prihodi od naknade za korištenje nefinancijske imovine (naknada za korištenje prostora elektrana – prošle godine su bili smanjeni jer je početkom godine ispražnjeno akumulaciono jezero zbog obnove pa je manja proizvodnja električne energije).

*Prihodi od upravnih i administrativnih pristojbi, pristojbi po posebnim propisima i naknade* (65) ostvareni su u iznosu 13.715,30 € kn, što je za 64,1% više u odnosu na prethodnu godinu. Najveće povećanje odnosi se na povećanje komunalnih doprinosa (6531) koji su veći za 6.385,35 € u odnosu na prethodnu godinu.

*Prihodi od prodaje proizvoda i robe te pruženih usluga i prihodi od donacija* (66) ostvareni su u iznosu 2.354,25 €, a odnose se na postotak od fakturirane i naplaćene naknade za uređenje voda.

**Bilješka broj 3 - RASHODI POSLOVANJA (3)**

Rashodi poslovanja (3) ostvareni su u ukupnom iznosu od 235.980,14 €, što je za 2,4% manje u odnosu na isto razdoblje prethodne godine, odnosno u apsolutnom iznosu rashodi poslovanja manji su za 5.819,04 €.

*Rashodi za zaposlene* (31) ostvareni su u iznosu od 44.206,22 € i u odnosu na isto razdoblje prethodne godine bilježe rast od 9,4%. Rashodi za zaposlene obuhvaćaju plaće, doprinose na plaće i ostale rashode za zaposlene u općinskoj upravi. Spomenuti rashodi bilježe neznatan rast u odnosu na prethodnu godinu iz razloga što je ostao isti broj zaposlenih, eventualna razlika može se pripisati povećanju osnovice za izračun plaće.

*Materijalni rashodi* (32) ostvareni su u iznosu od 81.301,43 € i u odnosu na isto razdoblje prethodne godine povećani su za 67,2%. Odnose se na rashode za redovno poslovanje i rashode za izvršavanje programskih aktivnosti općinske uprave. Naknade troškova zaposlenima (321) su se povećale za 11,7% u odnosu na prethodnu godinu, a ti troškovi se odnose na službena putovanja, stručno usavršavanje zaposlenika te korištenje automobila u službene svrhe (3214). Rashodi za materijal i energiju (322) su se povećali za 58,3% , a odnose se na povećanje troškova električne energije, plina i benzina te trošak za kupnju sitnog inventara. Rashodi za usluge (323) su povećani za 79,8% u odnosu na prošlu godinu, a povećanje se najvećim dijelom odnosi na troškove ostalih usluga (3239) - povećanje za 324,6% zbog troškova provedbe projekta LION – Europa za građane i troškove komunalnih usluga (3234) - povećanje za 114,2% zbog troškova održavanja i zbrinjavanja otpada s groblja, povećanja troškova odvoza smeća, vode, rušenja stabala i sl. Ostali nespomenuti rashodi poslovanja (329) također su povećani u iznosu od 2.262,95 € što je u odnosu na prošlu godinu povećanje za 38,6%, a razlog povećanja je u povećanju troškova reprezentacije (3293) i ostalih nespomenutih rashoda poslovanja (pomoć udruzi kuhara, kazališna predstava i sl. - 3299).

*Financijski rashodi* (34) ostvareni su u iznosu 16.157,23 € i bilježe rast od 145,5% u odnosu na isto razdoblje prethodne godine. Navedeni rashodi se prvenstveno odnose na kamate po primljenim zajmovima od Hrvatske banke za obnovu i razvitak radi izgradnje dječjeg vrtića u Sračincu te modernizacije nerazvrstanih cesta na području Općine Sračinec. Veći su iz razloga što su u ovom obračunskom razdoblju uplaćene kamate dugoročnog kredita za modernizaciju nerazvrstanih cesta u iznosu od 12.872,29 € dok prošle godine u istom razdoblju nije bilo uplate spomenute kamate.

*Subvencije* (35) iznose 135,00 € što predstavlja smanjenje za 10.048,77 € u odnosu na isto razdoblje prethodne godine, odnosno za 98,7%. Razlog smanjenja se odnosi na javni poziv koji smo raspisali prošle godine, a to je javni poziv za dodjelu potpora za razvoj poduzetništva na području Općine Sračinec. Isplaćivane su potpore za nabavu nove opreme i inventara i potpore za izgradnju i adaptaciju poslovnih prostora i priključka, dok će ove godine isplate krenuti kasnije.

*Pomoći dane u inozemstvo i unutar općeg proračuna* (36) ostvarene su u iznosu od 10.854,91 € i u odnosu na isto razdoblje prethodne godine smanjene su za 3.284,47 €, odnosno za 23,2%. Razlog smanjenja leži u smanjenju sufinanciranja troškova produženog boravka učenika OŠ Sračinec (3661) za period od siječnja do ožujka ove godine naspram prošle godine, tj. prošle godine se boravak sufinancirao u iznosu od 14.139,38 €, dok se ove godine sufinancirao u iznosu od 6.440,98 €. Ove godine imamo i kapitalni trošak (3662) u iznosu od 4.413,93 €, a odnosi se na donaciji OŠ Sračinec ta troškove uređenja dvije učionice i postavljanja video nadzora te se zbog toga malo umanjilo smanjenje spomenutih pomoći naspram prošle godine.

*Naknade građanima i kućanstvima na temelju osiguranja i druge naknade* (37) ostvarene su u iznosu od 50.805,06 €, odnosno za 3,6% kn manje u odnosu na prethodnu godinu. Ove naknade se odnose na naknade koje se isplaćuju korisnicima Socijalnog programa sukladno Odluci o socijalnoj skrbi Općine Sračinec (isplata prigodnih pomoći umirovljenicima, isplata stipendija, porodiljne naknade, sufinanciranje odvoza otpadnih pelena, sufinanciranje dječjih vrtića i pomoćnika za djecu s poteškoćama).

*Tekuće donacije* (381) ostvarene su u iznosu od 29.404,71 € što je za 11,9% manje u odnosu na prethodnu godinu, odnosno u apsolutnom iznosu navedeni rashodi su manji za 3.989,40 €. Navedeni rashodi odnose na donacije dobrovoljnom vatrogasnom društvu, donacije udruženjima građana s područja Općine Sračinec, donacije vjerskim zajednicama te sufinanciranje političkih stranaka. Iznos isplate ovih donacija ovisi o prijavama na natječaj udruga te o ostalim spomenutim isplatama.

*Kapitalne pomoći* (386) ostvarene su u iznosu od 3.115,58 €, odnosno za 91,3% manje nego u istom razdoblju prethodne godine. Razlog smanjenja je u tome što se prošle godine u istom razdoblju isplatila kapitalna pomoć samo trgovačkom društvu „Varkom“ d.d. za provođenje projekta aglomeracije Varaždin te izgradnje sustava odvodnje i kanalizacije na području Općine Sračinec, dok se ove godine uz Varkom, sufinanciralo i Županijskoj upravi za ceste Varaždin za izvanredno održavanje županijskih cesta u Općini Sračinec (Zelendvorska i Bombellesova u Sračincu, te ŽC 2037 u Svibovcu Podravskom) te produljenje vodovodne mreže u Uskoj ulici u Sračincu.

**Bilješka broj 4 - PRIHODI OD PRODAJE NEFINANCIJSKE IMOVINE (7)**

Prihodi od prodaje nefinancijske imovine (7) ostvareni su u iznosu 13.279,70 € što u odnosu na isto razdoblje prethodne godine, čini povećanje za 33,8%. Ovi prihodi odnose se na prodano građevinskog zemljište na području Općine Sračinec.

**Bilješka broj 5 - RASHODI ZA NABAVU NEFINANCIJSKE IMOVINE (4)**

Rashodi za nabavu nefinancijske imovine (4) izvršeni su u iznosu 11.042,02 € i u odnosu na ostvarenje u istom razdoblju prethodne godine manji su za 158.698,32 € ili 93,5%.

*Građevinski objekti* (421) izvršeni su u iznosu od 8.736,56 €, a navedeni rashodi odnose na rashode za kupnju autobusnih nadstrešnica prema ugovoru. Manji su za 94,8% u odnosu na prošlu godinu (prošle godine se završilo s odvojcima Dravskih ulica u Svibovcu Podavskom).

*Postrojenja i oprema* (422) izvršeni su u iznosu od 2.305,46 €, a navedeni rashodi odnose na nabavu uredske opreme i namještaja (iznos od 1.305,46 €), te nabavu uređaja, strojeva i opreme ostale namjene (iznos 1.000,00 €).

**Bilješka broj 6 - PRIMICI OD FINANCIJSKE IMOVINE I ZADUŽIVANJA (8)**

Primici od financijske imovine i zaduživanja (8) ostvareni su prošle godine u istom izvještajnom razdoblju u iznosu od 411.181,09 €, dok ove godine u istom razdoblju nema ostvarenja. Navedeni primici od prošle godine se odnose na primljeni kredit od HBOR-a za modernizaciju nerazvrstanih cesta na području Općine Sračinec.

**Bilješka broj 7 - IZDACI ZA FINANCIJSKU IMOVINU I OTPLATE ZAJMOVA (5)**

Izdaci za financijsku imovinu i otplate zajmova (5) ostvareni su u iznosu od 61.610,97 €. Navedeni izdaci odnose se na otplatu glavnice kredita zaključenog sa Hrvatskom bankom za obnovu i razvitak radi izgradnje dječjeg vrtića u Sračincu u iznosu od 8.532,00 € kn (1 rata), na otplatu glavnice kredita zaključenog sa Hrvatskom bankom za obnovu i razvitak za modernizaciju nerazvrstanih cesta na području Općine Sračinec u iznosu od 44.240,94 € (1 rata) te otplatu zajma državnog proračuna za povrat poreza u iznosu od 8.838,03 €.

**Bilješka broj 8 - VIŠAK PRIHODA I PRIMITAKA (X005)**

U izvještajnom razdoblju ostvaren je višak prihoda i primitaka (X005) u iznosu od 233.947,10 € koji zbrojen s viškom prihoda i primitaka iz prijašnjeg razdoblja (9222-9221) u iznosu od 58.766,24 € kn čini ukupno raspoloživ višak prihoda i primitaka u sljedećem razdoblju (X006) u iznosu od 292.713,34 €.

**Bilješka broj 9 - STANJE NOVČANIH SREDSTAVA NA KRAJU RAZDOBLJA (11K)**

Na kraju izvještajnog razdoblja ukupno stanje na računima i u blagajnama iznosi 315.631,32 € i sastoji se od stanja na slijedećim računima:

* ZABA d.d banka Varaždin = 314.869,85 €,
* Novac u blagajni = 761,47 €.

***3. IZVJEŠTAJ O OBVEZAMA (Obrazac: OBVEZE)***

**Bilješka broj 10** - U Izvještaju o obvezama iskazuju se ukupne obveze Općine Sračinec u razdoblju od 1. siječnja do 31. ožujka 2023. godine. Stanje obveza na kraju izvještajnog razdoblja (V006) iznosi 2.907.873,72 € od čega dospjele obveze (V007) iznose 2.902,32 €, a nedospjele obveze (V009) iznose 2.904.971,40 €.

Ukupne dospjele obveze na kraju izvještajnog razdoblja iznose 2.902,32 €, a navedene obveze odnose se na uplaćene predujmove komunalne naknade, naknade za uređenje voda i grobne naknade, na rasknjiženje uplaćenih predujmova prema izvješću Porezne uprave za uplaćene poreze na potrošnju, tvrtku i promet nekretnina.

Stanje nedospjelih obveza na kraju izvještajnog razdoblja (V009) iznosi 2.904.971,40 € i

odnosi se na slijedeće obveze:

* (26) obveze za financijsku imovinu u iznosu od 2.884.604,39 € (obveze za dugoročni kredit HBOR-a za izgradnju dječjeg vrtića u Sračincu u iznosu od 315.684,09 €, obveze za dugoročni kredit HBOR-a za modernizaciju i rekonstrukciju nerazvrstanih cesta na području Općine Sračinec u iznosu od 2.565.974,29 € te obveza zadnje rate zajma od državnog proračuna za povrat poreza u iznosu od 2.946,01 €),
* (23) obveze za rashode poslovanja u iznosu od 20.367,01 € (obveza za plaću za ožujak 2023. godine, obveze za naknade dužnosnicima za ožujak, obveze za loko vožnju za ožujak, obveze za materijalne rashode za ožujak – režijski troškovi i ostale obveze).